ELŐTERJESZTÉS

**Szombathely Megyei Jogú Város Közgyűlésének 2018. szeptember 13-i ülésére**

**Javaslat a Farkas Károly utcai tornacsarnok üzemeltetésével kapcsolatos döntés meghozatalára**

A Magyar Torna Szövetség jóváhagyásával, MOB 16 kiemelt sportág infrastruktúra fejlesztési támogatás előirányzat terhére a Magyar Állam megvásárolta a Szombathely belterület 1006/3 hrsz. alatt felvett, természetben 9700 Szombathely, Farkas Károly utca 81/A. szám alatt található ingatlant. Az ingatlanon található csarnokot az önkormányzat, illetőleg 100%-os tulajdonában álló Szombathelyi Sportiskola és Sportközpont Nonprofit Kft. torna sport céljára használta és ennek megfelelően alakította ki.

A tulajdonváltásra tekintettel szükséges üzemeltetési szerződés megkötése, amelynek tervezete az előterjesztés 1. számú melléklete. Az üzemeltetési szerződés lényeges elemei az alábbiak:

* Az ingatlan vagyonkezelője a Nemzeti Sportközpontok (NSK), a szerződés alapján az ingatlan üzemeltetője a Szombathelyi Sportiskola és Sportközpont Nonprofit Kft., 100%-os önkormányzati tulajdonban álló gazdasági társaság lenne.
* A csarnokot kizárólag a MATSZ által kijelölt sportszervezetek tornászai használhatják az Üzemeltetővel kötött külön megállapodás alapján. Dr. Magyar Zoltán a MATSZ elnöke 2018. szeptember 4-én kelt levelében arról tájékoztatott, hogy a jelenlegi eredményeknek, eredményességnek, a jövőbe vetett bizalomnak ismeretében úgy határozott, hogy a tornacsarnokot a Szombathelyi Sportközpont és Sportiskola Nonprofit Kft. női torna szakosztályának tagjai és a Delfin Sportiskola SE fiatal tornászai használhatják. E döntésre tekintettel az üzemeltetési szerződés megkötését követően szükséges majd a Delfin Sportiskola és az Üzemeltető közötti a használat kérdéséről külön megállapodást kötni.
* A szerződés 2018. október 1. napján lép hatályba és 2019. december 31. napjáig terjedő határozott időre jön létre azzal, hogy a hosszú távú szerződés részleteiről az üzemeltetési szerződés időtartama alatt egyeztetnek egymással.
* Az NSK 2018.06.01. napján kelt szakvéleményt bocsátott az önkormányzat rendelkezésére, amely az üzemeltetési szerződés 3. számú melléklete is lesz egyben. A szakvéleményben a NAHR Kft. szakértő az alábbi műszaki munkák elvégzését tekintette szükségesnek, hogy az ingatlant hosszú távon és költséghatékonyan lehessen működtetni, üzemeltetni:

- tető hullámpala fedésének cseréje lindab lemezfedésre,

- az alatta levő szigetelés cseréje legalább 15 cm-esre,

- esőcsatorna cseréje,

- fém nyílászárók cseréje műanyagra,

- falon lévő repedések kijavítása.

A megállapodás rögzíti, hogy az Üzemeltetőt terhelő javítási, karbantartási kötelezettség nem terjed ki a fenti munkák elvégzésére.

* A Szombathelyi Sportiskola és Sportközpont Nonprofit Kft. 50.000.-Ft+ÁFA/hó üzemeltetési díjat fizet, köteles az üzemeltetéssel elhasznált közüzemi szolgáltatások díját, továbbá minden olyan költséget, amely a rendeltetésszerű használathoz elengedhetetlen okból merül fel, megfizetni.

A NAHR Kft. szakvéleménye rögzíti, hogy az épület összesített, várható éves fenntartási költsége 6.000.000.-Ft. Tájékoztatom a Tisztelt Közgyűlést, hogy az előterjesztésben hivatkozott szakvélemény terjedelmére való tekintettel nem kerül megküldésre papír alapon. A dokumentum elérhető és letölthető a www.szombathely.hu honlapon a „Közgyűlés / e-közgyűlés/ 2018” menüpont alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2018. szeptember 7.**

**/: Dr. Puskás Tivadar :/**

**Határozati javaslat**

**…./2018. (IX. 13.) Kgy. sz. határozat**

A Közgyűlés a Nemzeti Sportközpontok és a Szombathelyi Sportiskola és Sportközpont Nonprofit Kft. között a szombathelyi 1006/3 hrsz. alatt felvett, természetben 9700 Szombathely, Farkas Károly utca 81/A. szám alatt található ingatlanra vonatkozó, az előterjesztés 1. számú mellékleteként csatolt üzemeltetési szerződést jóváhagyja. A Közgyűlés felhatalmazza a Szombathelyi Sportiskola és Sportközpont Nonprofit Kft. ügyvezetőjét, hogy a szerződést az NSK-val megkösse.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

(A végrehajtásért felelős:

 Karácsony Krisztina, a társaság ügyvezető igazgatója

Lakézi Gábor, a Városüzemeltetési Osztály vezetője)

**Határidő:** szeptember 30.